Liefdesrusie lei tot Kersfees-tragedieArgieffoto ŉ Liefdesrusie op Kersdag tussen ŉ 26-jarige vrou en haar kêrel, twee keer so oud soos sy, het tragies geëindig toe hy haar gejaag en doodgeskiet het. Brig. Motlafela Mojapelo, woordvoerder van die polisie in Limpopo, het gesê die vrou se 53-jarige kêrel het haar tydens ŉ huishoudelike voorval doodgeskiet in gaMoloi, Nebo. “Die voorval het Kersoggend omstreeks 09:00 plaasgevind,” het hy gesê. “Die vrou het na bewering tydens die rusie na die bure se huis gevlug en die kêrel het haar agternagesit. Hy het haar geskiet en sy is op slag dood.” Die man is daarna huis toe waar hy homself doodgeskiet het. “Die polisie het beslag gelê op die vuurwapen. Dit was gelisensieer en het aan die oorlede man behoort.” Die man, van Ndzhelele in Vhembe, het na bewering ŉ beskermingsbevel teen die vrou laat uitreik. Dit het gebeur nadat hy afgelê is by die werk, het Mojapelo bygevoeg.